Document ID: /roh_data/filtered/fineweb-2-filterrobots_roh.jsonl.gz/65854

Fin mardi saira a las 16:00 eran 70% da las vischnancas en il Grischun dumbradas. Martin Bühler, il chef dal stab directiv chantunal, ha communitgà la cifra actuala: 7'982. Quai saja era per el ina gronda cifra.
Quella è il resultat da l’appel che tut las vischnancas grischunas han fatg: Tut ils proprietaris da las segundas abitaziuns duessan s'annunziar tar la administraziun communala per avair ina survista dals giasts ch'èn actualmain en il Grischun.
Grond tema en l'Engiadina
Surtut en Engiadin’Ota han blers indigens il sentiment che la val saja plaina cun turists, che l’appel da restar a chasa na vegnia betg resguardà bain.
Quel sentiment chaschuna temas – per exempel, ch'ils ospitals pudessan esser memia pitschens. La dumbraziun è per il stab directiv chantunal impurtant per vesair nua ch'i dovra tut tenor sustegn dal chantun.